Skadeforfulgte Espejord og Siguardarson ble heltene

Trond Olsen: – Pinlig!

Tromsøs første seier i Bodø på 13 år

BODØ (VG) (Bodø/Glimt-Tromsø 0-3) I 13 år har Tromsø ventet på en ligaseier på Aspmyra stadion. I kveld var elendigheten over.

Oppdatert 31. juli 2016

Artikkelen er over fire år gammel

Skadeforfulgte Runar Espejord og Aron Sigurdarson scoret målene som tok motet fra Glimt. På overtid banket Jostein Gundersen inn Tromsøs tredje mål. Og Glimt gikk på sitt første nederlag etter EM-pausen. På de fire siste kampene i Tippeligaen har de plukket åtte poeng.

SKUFFET GLIMT-GUTT: Trond Olsen. Foto: Mats Torbergsen NTB scanpix

Trond Olsen synes det var pinlig at Glimt tapte. Og klaget på innsatsen - og effektiviteten. Med god grunn.

– Vi burde avgjort kampen før det var gått 20 minutter. Det er veldig irriterende at vi brenner så mange sjanser. Inkludert meg selv. Men det irriterer meg aller mest at Milan (Jevtovic) velger å skyte fra dødlinjen, istedenfor å spille ut i feltet, hvor det står tre mann på åpent mål, sier Trond Olsen.

Den «nysignerte» Glimt-veteranen har skrevet under for to nye år. Men etter tapet for erkerivalen Tromsø var han mest opptatt av hvorfor megasjansen i kampens startfase ikke gikk inn.

Det var i 2003 Tromsø sist klarte tre poeng i Bodø i seriesammenheng. Da vant «Gutan» 2–1. Målscorere var Ole Martin Årst og Morten Gamst Pedersen. «Gamsten» er tilbake i Tromsø. Men det er foreløpig uvisst når han er klar etter skade.

Runar Espejord (20) er supertalentet som Tromsø har ventet på skulle slå til i Tippeligaen. Men en vond vår med skader har gjort tilværelsen vanskelig. Han scoret et spektakulært mål mot Strømsgodset (2–0) på hjemmebane helt tilbake i april. Men i kveld viste han klasse igjen.

– Akkurat den var min scoring. Det var godt, og det var artig med denne seieren. Å slå Glimt på Aspmyra med 3–0 betyr mye for langt flere enn meg, sier Runar Espejord.

En corner fra Kent-Are Antonsen stanget han elegant i mål. Kanskje var det markeringssvikt i Glimt-forsvaret. Men Espejord var meget god i luftrommet da gjestene tok ledelsen etter 35 minutter i «slaget om Nord-Norge».

VGLIVE: Følg kampen minutt for minutt

TIL-spissen hadde et godt volleyskudd to minutter før pause. Men Glimts erstatter for Islands EM-keeper Hannes Halldorsson (spiller for danske Randers nå) – ukrainske Sergey Pogorelyi – reddet mesterlig.

Tromsø åpnet matchen med en brukbar mulighet for Thomas Lehne Olsen. Men så tok Glimt fullstendig over. At de ikke hadde ledelsen var nesten uforståelig. Etter fire spilte minutter fikk Milan Jevtovic to mulighet. Først rotet han vekk innlegget fra Trond Olsen i egne føtter. Så avsluttet han i stolpen etter at han hadde vunnet ballen på frekt vis fra Tromsø-keeper Filip Loncaric.

Les også: Tromsø-trenere frykter spisskrise

Legg til at Brede Moe hadde suser like utenfor et par minutter etterpå. Og Martin Bjørnbak headet i «kryss-stolpen». Regien sto Trond Olsen for. Venstrekanten briljerte med høy kvalitet på innleggene.

Glimt satset voldsomt offensivt etter pause. Den største sjansen hadde innbytter 17-åringen Jens Petter Hauge etter 78 spilte minutter. Men i full strekk avverget Filip Loncaric. Det var helt avgjørende for Tromsøs trepoenger.

To minutter etter økte innbytter Aron Sigurdarson på en herlig frisparkperle. Ballen gikk rett gjennom Glimt-forsvaret. Og tre minutter på overtid scoret Jostein Gundersen. Det var midtstopperens andre scoring i høstsesongen.

VILL JUBEL: Tromsø-spillerne jubler og flokker seg rundt Jostein Gundersen etter 3-0 over Glimt. TIL-hengerne er med på det. Foto: Mats Torbergsen NTB scanpix

– Det føles bra. Det var godt å få det andre målet og sikre seieren, sier Sigurdarson til TV2.

Tromsø-trener Bård Flovik innrømmer at de var heldige. Men fakta forteller at Tippeligaens nordligste lag også trives lenger sør i landet. Tre seiere og totalt 12 poeng på bortebane viser regnskapet så langt i år.

– Vi er sterke på bortebane fordi vi er vanskelig å bryte ned. Men vi var heldige som ikke fikk scoringer mot oss det første kvarteret, sier Bård Flovik.

Glimt-trener Aasmund Bjørkan var helt oppgitt.

– Vi har klart flest store sjanser. Men Tromsø får to dødballmål. Denne «krigen» tapte vi innenfor begge 16-meterne, sier Bjørkan.

Publisert: 31.07.16 kl. 19:54 Oppdatert: 31.07.16 kl. 21:59

Les også